are all the hindus become rapist after kathua incident - NavBharat Times Blog
क्या सारे हिंदू बलात्कारी होते हैं?
April 16, 2018, 2:25 pm IST नीरज बधवार in बेलाग | सोसाइटी, राजनीति, कल्चर
ये तस्वीरें सोशल मीडिया पर खूब शेयर की जा रही हैं। तस्वीरों को देख साफ समझा जा सकता है कि इनका मकसद कठुआ रेप पीड़िता को इंसाफ दिलाना कम और इस घटना के बहाने हिंदुओं को बलात्कारी बताना ज़्यादा है। मुझे लगता है कि ऐसी तस्वीरें बनाने और शेयर करने वाले लोग ही रेप पीड़िता बच्ची के साथ सबसे ज़्यादा नाइंसाफी कर रहे हैं क्योंकि ज़रूरत तो इस बात की थी कि कठुआ, सासाराम, उन्नाव और हर इस जैसी बीसियों घटनाओं के बहाने एक बार फिर से रेप जैसे घिनौने अपराध के खिलाफ आवाज़ उठाते, मगर ऐसा न कर कुछ लोगों ने एक घटना को उठा लिया और यह साबित करने लगें कि हिंदू बलात्कारी होता है। आप रेप से ध्यान हटाकर किसी धर्म को बलात्कारी के तौर पर स्थापित करने में लग गए।
और जब बार-बार आप दबे-छिपे शब्दों में यह बोलेंगे, तो आम हिंदू यह ज़रूर सोचेगा कि क्या वह वाकई ऐसा है? जवाब है नहीं। किसी भी सामाजिक अपराध का ताल्लुक व्यक्ति विशेष, उसकी सोच, उसकी पृष्ठभूमि से होता है न कि उसकी धार्मिक पहचान के आधार पर। लेकिन आप जितनी बार हिंदू बलात्कारी, हिंदू बलात्कारी बोलेंगे, बलात्कार पीछे छूट जाएगा और हिंदू बलात्कारी होते हैं, यह बात आगे आ जाएगी। इसका असर यह होगा कि मसला बलात्कार न बनकर हिंदू बनाम मुसलमान बन जाएगा। इससे हिंदुओं की छवि तो शायद खराब नहीं होगी उल्टा हिंदू polarize ज़रूर हो जाएंगे। जैसा 2014 के चुनावों में हुआ था। मोदी को इतनी बार साम्प्रदायिक बोला गया कि जो बीजेपी सालभर पहले एनडीए के तौर पर सरकार बनाती नहीं दिख रही थी वह अकेले दम पर सत्ता में आ गई।
कठुआ की घटना के बाद अगर फिर धर्म को मुद्दा बनाकर इसे एक अलग तूल दिया गया, जैसाकि अभी हो रहा है तो एक बार फिर वैसा हो सकता है। और ऐसा हुआ तो बीजेपी से ज़्यादा खुश और कोई नहीं होगा। इसलिए मैं हमेशा कहता हूं कि मोदी के सबसे बड़े समर्थक मोदी के दुश्मन ही हैं। यह बात मोटे तौर पर याद रखिए कि ज़्यादातर लोगों ने उन्हें विकास के मुद्दे पर ही वोट दिया है, अगर कुछ एक घटनाओं को आगे रखकर चालाकी से उसे पूरे देश का माहौल बताने की कोशिश की गई, तो इसका फायदा मोदी को ही होगा। इतना ही नहीं जिन लोगों ने विकास के मुद्दे पर मोदी को वोट दिया था उनके लिए भी धर्म, विकास से बड़ा मुद्दा बन जाएगा क्योंकि वजूद का सवाल किसी भी मुद्दे से बड़ा होता है।
2014 के बाद हुए एक से ज़्यादा चुनावों में यह बात साबित भी हो चुकी है मगर नफरत इंसान की आंख पर ऐसी पट्टी बांध देती है कि वह चाहकर भी हकीकत नहीं देख पा रहे। लेबनानी दार्शनिक खलील जिब्रान ने कहा था, ‘गुस्सा उस तेजाब की तरह होता है जो सबसे ज़्यादा नुकसान उस बर्तन को पहुंचाता है जिसमें वह भरा जाता है।’ अंधी नफरत भी कुछ लोगों के साथ यही कर रही है।
टीवी ऐंकरिंग से लेकर 10 सालों तक व्यंग्य कॉलमों का कूड़ा करने के बाद नीरज बधवार फिलहाल नवभारत टाइम्स डॉट कॉम में न्यूज एडिटर के पद पर काम करते हुए लोगों को हंसाने का असफल प्रयास कर रहे हैं। यह ब्लॉग सिर्फ यह साबित करने के लिए शुरू किया गया है कि लेखक बुरा व्यंग्य ही नहीं, उतनी ही कुशलता से बुरे वैचारिक लेख भी लिख सकते हैं।
टीवी ऐंकरिंग से लेकर 10 सालों तक व्यंग्य कॉलमों का कूड़ा करने. . .
कार्टून दिल्ली narendra-modi मोदी पाकिस्तान बीजेपी अमेरिका कार्टून: दलित के घर भोज से पहले नेताजी की सेटिंग bjp समाज क्रिकेट राजनीति भारत राहुल-गांधी भ्रष्टाचार नेता करप्शन चुनाव अरविंद-केजरीवाल cartoon सरकार नरेंद्र-मोदी मुंबई विशेष कांग्रेस